《春日游凌江》
宋代·陈良贵

倚棹渔郎短笛风，凌江疑在画图中。一篷春思蘼芜绿，十里烟光踯躅红。

望远共怜山色异，寻真直溯水源穷。笙箫莫遣韶华迈，一片花飞西复东。

作者简介：（1108—1172）宋台州临海人，字邦炎。早孤，事母孝。为文恢博有气。高宗绍兴五年进士。知瑞安县，县俗强梗，难治，独抚以宽。以荐擢监察御史。孝宗初历右正言、左司谏，论时事颇多补益。疏言汤思退奸邪，张浚精忠。罢言职，以直敷文阁知建宁府，除福建路计度转运副使，江东、浙西提刑。思退罢，召为宗正少卿，进给事中、兵部侍郎。除右谏议大夫。后为太子詹事，兼侍讲。以疾告老，除敷文阁直学士奉祠。在朝论谏纯正，多见嘉纳。光宗立，追谥献肃。